**A DUNA-TISZA MAGYAR PÁSZTORKUTYÁS HAGYOMÁNYŐRZŐ ÉS SPORT EGYESÜLET 2014. ÉVI BESZÁMOLÓJA.**

Egyesületünk 2001-es megalakulása óta foglalkozik a Magyar pásztorkultúra és őshonos állataink népszerűsítésével, hagyományőrzéssel. Tevékenységünkkel a közművelődés, tudomány és kutatás, hagyományápolás, az ismeretterjesztés, valamint a közösségfejlesztés terén végzünk közhasznú feladatokat. Évi 5 alkalommal nagyrendezvények és sok népszerűsítő előadás keretében ismertetjük meg az érdeklődőkkel hazánk pásztorkultúráján keresztül őshonos háziállatainkat (elsősorban őshonos pásztorkutyáinkat).

Részlet Alapszabályzatunkból, mely a közhasznúság jogszabályi alátámasztását tartalmazza:

„Az Egyesület a 2011. évi CLXXV. törvény VII. fejezetében foglalt előírások szerint **közhasznú szervezetként** működik, figyelemmel arra, hogy honos állatfajok tenyésztésével, tartásával kapcsolatos hagyományőrző és ismeretterjesztő tevékenységet folytat, mely tevékenység közvetlenül is szolgálja a honos állatfajok és azok tartásával kapcsolatos kulturális értékek védelmét, fenntartását és a jövő nemzedék számára történő megőrzését. Ezen feladatok ellátása Magyarország Alaptörvényének P) cikkelyében írtak szerint az állam és mindenki számára kötelező, továbbá *a Magyarország helyi önkormányzatairól szóló 2011. CLXXIX törvény 13.§ (1) bekezdés 7.pontja szerint közfeladat.”*

Egyesületünk közhasznú tevékenysége során több mint egy évtizede szervez rendezvényeket országszerte, kiemelt helyszín évek óta Pomáz, Salföld, Hortobágy és Bugac-puszta, ahol a Nemzeti Parkokkal és civil szervezetekkel közösen a régiók értékeinek bemutatása mellett színes programokkal szolgálunk az érdeklődőknek. Rendezvényeinken nagy létszámú részvétel jellemző, erről tanúskodik honlapunk www.magyarpasztorkutya.hu és Facebook oldalunk is. 2013. májusában egy nemzetközi tábort szerveztünk Hortobágyon, ahol a puszta értékein túl egyedülálló pásztorkultúránkkal is igyekeztünk megismertetni magyar pásztorkutyákat tartó vagy éppen tenyésztő külföldi barátainkat. A rendezvény olyan kedvező nemzetközi visszhangot váltott ki, melyre egyáltalán nem számítottunk. A hazai és külföldi biztatások és belső indíttatásaink hatására folytatni kívánjuk eddigi munkánkat és az ismeretterjesztés sokkal szélesebb körű megvalósítását tervezzük. Jó kapcsolatot ápolunk és évek óta együttműködünk a Hortobágyi önkormányzattal, a Hortobágyi és a Balaton-felvidéki, valamint a Kiskunsági Nemzeti Parkkal. Egyesületünk a Magyar Ebtenyésztők Országos Egyesületeinek Szövetségének és így az FCI (Nemzetközi Kutya Szövetség) elismert tagja. Tevékenységünk révén a hazai Terelő sport legfőbb szervezetén belül a magyar fajtás szekció vezetésének feladatát kaptuk. Legfrissebb eredményünk, hogy a magyar terelősport általunk előterjesztett szabályzatait 2015. február 4-én hivatalosan hatályba léptették. Ez utóbbi eredmény azért különösen fontos, mert terelősport eseményeket is (terelőversenyek, ösztönpróbák) tartunk, melyek így szabályos, mindenki számára egyértelmű keretek között tarthatók. Szabályzatainkra már a külföldi terelősport is felfigyelt és érdeklődéssel vesznek át tapasztalatokat tőlünk.

Több mint egy évtizedes működési tapasztalatunk mutatja, hogy a magyar pásztorkultúra iránt egyre fokozódó érdeklődés mutatkozik úgy hazai, mint nemzetközi szinten. Ezen kultúra gyökerei ősi hagyományokból erednek, nemzeti identitásunk részét képzi, ezért nagyon fontos, hogy hiteles forrásból szerezzenek tapasztalatot és kapjanak pontos tájékoztatást az érdeklődők. A legeltető állattartás és ezzel a pásztorság három kiemelkedő tájegységhez köthető, ahol mind a mai napig megőrizték azokat a hagyományos módszereket, eszközöket és tudást, melyet az utókor számára fenntartani és tovább adni szándékozunk. Ezen három kiemelt tájegység a Balaton-felvidék (Salföld), Bugac-puszta és Hortobágy. Egyesületünk mindhárom helyszínen évek óta tart rendezvényeket, a Magyar Értéktárba is felvett őshonos háziállataink és a hozzá kapcsolódó pásztorhagyományok bemutatásával. Rendezvényeinken hivatásos pásztorok és hagyományőrzők tolmácsolásában kerül bemutatásra a pásztorok világa (tárgyi eszközök, viseletek, szokások, módszerek) és az általuk tartott őshonos magyar háziállatok használati értéke.

2014. évi események:

2014.01.12., 16. Pomáz, terelő képzés

2014.03.07. Budapest, Skobrák Ferenc elnökünk temetése

2014.03.30. Pomáz, egyesületi taggyűlés (vezetőség választás, alapszabály módosítás)

2014.04.12. Pomáz, évadnyitó versenyprogram (terelőverseny, terelési képességvizsga, Pumi tenyésszemle és kiállítás)

2014.04.26. Túrkeve, bemutató a Szent György napi kihajtási ünnep keretében

2014.05.24. Bugac-puszta, bemutató az Operett gálán

2014.05.25. Pomáz, bemutató a Magyar várban rendezett „Lovas mjális”-on

2014.05.31-06.01. Salföld, Skobrák Ferenc emlékverseny (terelőverseny, terelési képességvizsga, munkaverseny, karakter teszt, tájjellegű kutyakiállítás, helyi hagyományőrzőkkel közös programok, külföldi pásztorkutyások vendéglátása)

2014.06.09. Solt-Révbérpuszta, Magyar kutyafajták bemutatója

2014.06.22. Bugac-puszta, Magyar pásztorkutyák országos találkozója (terelőverseny, terelési képességvizsga, klubkiállítások és tenyészszemlék)

2014.08.08. Pilisvörösvár, egyesületi taggyűlés (alapszabály módosítás)

2014.09.13. Hortobágy, Hortobágyi pásztorok és a magyar hagyományőrző pásztorkutyások VIII. találkozója (terelőverseny, terelési képességvizsga, pumi tenyésszemle, mudi kiállítás és tenyésszemle)

2014.09.20. Pilisvörösvár, Román Istvánné Marika titkárunk temetése.

2014.09.27. Veszprém, Szent Mihály napi búcsú (bemutató)

2014.10.04. Pomáz, XVII. Magyar Országos Terelőbajnokság

2014.10.04. Pomáz, egyesületi taggyűlés (alapszabály módosítás)

2014.10.05. Hajdúhadház, terelési bemutató és tájjellegű verseny

2014.10.15. Budapest, MEOESZ Terelési Sport Bizottság megalakulása

2014.10.23. Szentendre, bemutató a Skanzenben

2014.11.02., 16., 30. Pomáz, terelő képzés

A múlt évben két kardinális vezetőnket (elnök és titkár) is elvesztettük tragikus körülmények között. A jogszabályi változások és egyéb adminisztratív kötelezettségek elvégzése mellett, melyet hosszan, képviseleti jogosítvány hiányában kellett ellátnunk, egyesületünk talpon tudott maradni. Mindez a korábbi vezetők munkáját és a tagság kitartó együttműködését támasztja alá.

Rendezvényeink keretében a közönség bevonásával fajtabemutatók, terelőversenyek, munkaversenyek, ösztönpróbák, tenyészszemlék, FCI (nemzetközi) munkavizsgák, pásztorételek elkészítése, kóstoltatásán keresztül valósul meg a tudás és ismeretanyag átadása. Mindemellett kihelyezett bemutatókat és ismeretterjesztő munkát végzünk valamint sportversenyeket is rendezünk. A táncház mozgalomhoz hasonlóan az ifjúság egyre növekedő érdeklődését tapasztaljuk, de mindemellett az eddig törzsközönségünket adó közép és idősebb korosztályt is meg kívánjuk tartani.

Mindez azért célozza széles társadalmi igények kielégítését, mert olyan ismeretanyagot, tudást adunk át, melyet ilyen formában és módon máshol nem kaphatnak meg. A közönség együttműködő közreműködésével, testközelből tapasztalhatja meg a hagyományainkra épülő kulturális érték egyedülállóságát. Utoljára, de nem utolsó sorban megemlítendő, hogy együttműködés keretében Pomázon a Magyar Vár Alapítvánnyal terelő kiképző bázist hoztunk létre, ahol a hazai pásztorkutyákat tartó városlakók kipróbálhatják és tanulhatják a terelés fortélyait.

Az elmúlt 14 év alatt számtalan rendezvényt és bemutatót tartottunk. Évente 4-5 nagy rendezvényt szervezünk, melyekre egyre nagyobb az érdeklődés. Tapasztalatunk, hogy az általunk bemutatott és egyben képviselt kultúrális örökség és hagyományőrzés hitelessége ragadja meg közönségünket. Ebből adódóan szakemberek és a témában kevésbé vagy egyáltalán nem jártas érdeklődők egyaránt jól érzik magukat programjainkon. Évről-évre egyre több felkérést kapunk ismertterjesztő előadások, bemutatók megtartására. Tevékenységünkre széles társadalmi igény mutatkozik, mely a növekvő érdeklődésben és létszámban tükröződik. Megalakulásunk óta közhasznú tevékenységként végezzük munkánkat. Tagságunk folyamatosan növekszik, a tagok a rendezvények szervezésében, lebonyolításában aktív szerepet töltenek be, emiatt egyesületünknek alkalmazottja nincs. Az egyesület bevételei tagdíból, támogatásokból (pl. jövedelemadó 1 %) valamint bemutatóinkból tevődik össze. Működésünk erkölcsi és szakmai oldalról is biztosított, mely garanciát jelent a jövőre nézve.

Baja, 2015. április 10.

Keve Gábor

elnök